陰飴甥對秦伯
作者：先秦：左丘明 
篇章：古文觀止 卷一・周文

paragraphs: 十月，晉陰飴甥會秦伯，盟於王城。
秦伯曰：“晉國和乎？”對曰：“不和。小人恥失其君而悼喪其親，不憚徵繕以立圉也。曰：‘必報仇，寧事戎狄。’君子愛其君而知其罪，不憚徵繕以待秦命。曰：‘必報德，有死無二。’以此不和。”秦伯曰：“國謂君何？”對曰：“小人戚，謂之不免；君子恕，以爲必歸。小人曰：‘我毒秦，秦豈歸君？’君子曰：‘我知罪矣，秦必歸君。貳而執之，服而舍之，德莫厚焉，刑莫威焉。服者懷德，貳者畏刑，此一役也，秦可以霸。納而不定，廢而不立，以德爲怨，秦不其然。’”秦伯曰：“是吾心也。”
改館晉侯，饋七牢焉。